Filippin rahbari Amerika harbiylarini haydamoqchi
Prezident Duterte Filippin janubida musulmon jangarilar bosh ko'targanida Amerika harbiylarini ayblamoqda.
Prezident Rodrigo Dutertening aytishicha, musulmon jangarilar bosh ko'targanida Amerika harbiylari aybdor. Filippin rahbari amerikalik ekspertlar mamlakatni qachon tark etishi kerakligi haqida lom-mim demadi. Biroq, deydi u, aynan shu harbiylar "Islomiy davlat"ga aloqador Abu Sayyafning asabini va g'azabini qo'zg'atmoqda. Asosiy o'lja ham ana shu amerikalik ekspertlar, deydi prezident. "Maxsus kuchlar ketishi kerak... Amerika bilan orani buzishni xohlamayman, lekin ular ketsin... Musulmon jangarilar amerikalik harbiylarni ko'rib, ularni o'g'irlashga, evaziga pul undirib, so'ng o'ldirishga harakat qiladi", - deydi Duterte. Joriy yilning iyunida hokimiyatga kelgan Duterte Amerika xavfsizlik siyosatini tanqid qilib, Vashington bilan orasi tarang bo'lib qolgan. Saylovoldi kampaniyasi paytida u tashqi siyosatda Amerikaga suyanmaslik yo'lidan borishga va'da bergan edi. Amerika va Filippin o'nlab yillardan beri yaqin hamkorlar. 2002-yilda AQSh al-Qoidaga aloqador Abu Sayyaf to'dasiga qarshi kurash uchun Filippinga qo'shin yuborgan. Ular mahalliy armiyani mashqdan o'tkazib, razvedka ma'lumoti va qurol bilan ta'minlab kelgan. 2015-yil fevralida Qo'shma Shtatlar harbiylari mamlakatni tark etgan va bugun faqat oz sonli harbiy ekspertlar qolmoqda.